Future Park by Waterfront sal almal betower | Netwerk24
Deur Malherbe Nienaber 22 September 2017 06:26
Desiré Gardner en Dean John Smith van die sepie Suidooster wys haar seun, James (5), van die prentjies wat op een van die mure by die Future Park-uitstalling geprojekteer is en verander en beweeg sodra jy daaraan raak. Dié uitstalling in die V&A Waterfront begin Saterdag.
'n Fees van kleure en interaktiewe speletjies wat jonk en oud sal aangryp, word by die V&A Waterfront met die Future Park-uitstalling aangebied.
Kapenaars het Donderdagaand 'n voorsmakie van die uitstalling gekry wat van 23 September tot 31 Januarie in die Watershed aangebied word.
Die uitstalkamer is kort nadat die deure oopgemaak is, met nuuskierige en opgewonde kinders oorval. Hulle het onmiddellik begin rondspeel met digitale projeksies op die mure wat verander sodra 'n mens dit aanraak.
Een van die groot trekpleisters is die "sketsakwarium" waar kinders visse en waterdiere kan teken en inkleur, dit skandeer en dan kyk hoe hulle rondswem teen die muur saam met die ander kinders se skeppings.
Die kinders het die tafels voor dié kleurvolle muur vol gesit om hul idees met vetkryt op papier vas te vang en te sien hoe dit geprojekteer word.
Margit Meyer-Rödenbeck en haar dogter, Luca Human (6) teken 'n prentjie by die Future Park-uitstalling in die V&A Waterfront voordat dit ingeskandeer word ensaam met ander kinders se tekeninge teen die mure geprojekteer word. 'n Mens kan dié projeksies laat rondbeweeg en verander sodra hulle daaraan raak.
Een van die ander mure is gevul met 'n "sketsdorp" waar kinders voertuie teken en kan sien hoe dit deur die dorp rondry.
Daar is ook 'n dorpie wat op 'n oppervlak geskyn word waaraan kinders kan bou en allerlei diere wat op die plafon en vloer geprojekteer word.
Van die ouers kon ook nie hulself weerhou om deel te neem nie, en ander was lugtig wanneer die beeld waaraan hulle raak, dadelik verander of begin beweeg.
Minette Ferreira, algemene bestuurder van Media24 Weeklikse Tydskrifte, sê dié uitstalling het al meer as 4 miljoen kinders wêreldwyd die geleentheid gebied om in 'n "altyd veranderende digitale omgewing" te speel en fyn motoriese vaardighede te ontwikkel.
Huisgenoot, You en Drum is die gashere van die Future Parks-uitstalling, wat daagliks van 10:00 tot 19:00 oop is.
Dit is die eerste keer dat dié uitstalling in Suid-Afrika aangebied word en dit sal in 2018 na Johannesburg skuif.
Vir nog inligting besoek hul webtuiste, of Computicket se webtuiste om kaartjies te koop. Die kaartjies is R130 per persoon, R460 vir 'n gesin van vier en R115 vir afgetredenes en studente.